SKRIFTLIG FORESPØRGSEL E-0369/02

af Mary Honeyball (PSE) til Kommissionen

(14. februar 2002)

Om: Menneskehandel

Kan Kommissionen på baggrund af vedtagelsen af Sörensen-betænkningen om fremtidige initiativer i kampen mod handel med kvinder (A5-0127/2000) og det løfte, den afgav som svar på spørgsmål af Brian Crowley af 11. december 2001 (H-0924/01), fremlægge enkeltheder om sine planer med henblik på at forhindre menneskehandel?

Svar afgivet på Kommissionens vegne af António Vitorino

(26. marts 2002)

Kommissionen er af den opfattelse, at menneskehandel, og navnlig handel med kvinder og børn, er et afskyeligt og i stigende grad foruroligende fænomen. Kommissionen og EU har derfor gennem de seneste år udviklet en omfattende politik til bekæmpelse af menneskehandel generelt og særligt handel med kvinder og børn. Denne politik er kendetegnet ved, at der primært fokuseres på følgende tre hovedområder: ofrene for menneskehandel, retshåndhævelse og retligt samarbejde samt forebyggelse. Hvad angår ofrene, fremsatte Kommissionen den 11. februar et forslag til direktiv om tidsbegrænset opholdstilladelse for ofre, der samarbejder med myndighederne mod menneskehandelerne. Dette forslag vil bidrage til at bekæmpe og optrevle netværkene. På området for retligt samarbejde i kriminalsager er der opnået politisk enighed om en rammeafgørelse, hvori der primært fokuseres på fælles definitioner og fælles sanktioner.

Særligt med hensyn til forebyggelse oprettede Kommissionen i maj 2001 det europæiske forum for forebyggelse af organiseret kriminalitet. Dette forum blev oprettet på grundlag af Kommissionens meddelelse fra november 2000 om forebyggelse af kriminalitet generelt. Under dette forum er der oprettet en særlig workshop om forebyggelse af menneskehandel. I de to første workshopper i 2001 gik bestræbelserne navnlig ud på at kortlægge specifikke, konkrete områder, hvor samarbejde og udveksling kan udbygges, f.eks. hvad angår samarbejdet mellem retshåndhævende myndigheder og NGO'er samt den lokale administrations og inspektionernes rolle, med det formål at sikre en korrekt anvendelse af love og bestemmelser på arbejdsområdet og andre beslægtede områder. Workshoppen forsætter sit arbejde i 2002. Referater og konklusioner offentliggøres på Kommissionens websted under Generaldirektoratet for Retlige og Indre Anliggender.

Hvad angår finansiel støtte, åbner vedtagelsen af STOP II-programmet den 28. juni 2001 mulighed for forsat støtte til projekter vedrørende forebyggelse af menneskehandel, også efter den første femårsperiode, i hvilken der er ydet støtte til 85 projekter. Den 5. november 2001 blev STOP II-Udvalget enige om en serie af 18 nye projekter, hvoraf flere indeholder elementer om forebyggelse. Under STOP II-programmet ydes der sammen med medlemsstaterne ligeledes støtte til Den Internationale Organisation for Migration med henblik på forberedelsen og gennemførelsen af en vigtig konference i Bruxelles om menneskehandel i september 2002. På konferencen vil der navnlig blive sat fokus på menneskehandel og udvidelsen, og forebyggelse vil være et af hovedemnerne herunder.

Under Hippokrates-programmet om forebyggelse af kriminalitet ydes der også støtte til projekter om forebyggelse af menneskehandel og andre beslægtede emner.

Endvidere mindes der om, at ministrene for retlige og indre anliggender sammen med deres kolleger fra kandidatlandene den 28. september nåede til enighed om 12 foranstaltninger til bekæmpelse af menneskehandel, herunder bl.a. et aktivt operationelt samarbejde og tilrettelæggelse af oplysningskampagner, dvs. forebyggende kampagner.

Set i et større geografisk perspektiv er bl.a. Belarus, Moldova, Rusland og Ukraine blevet identificeret som værende oprindelses- og transitlande for handel med kvinder, og særligt i Moldovas tilfælde er der tale om eksport af kvinder til sexindustrien.

Kommissionen er sig bevidst om de store udfordringer og har taget fat på problemerne i forhold til de ovennævnte såkaldte Tacis-lande ved hjælp af en regional tilgang. Der er udviklet en første strategi til at bekæmpe overtrædelsen af disse menneskerettigheder. Blandt de fastlagte emner er forebyggende foranstaltninger som f.eks. oplysningskampagner, der er rettet mod potentielle ofre, personale på retshåndhævelsesområdet, NGO'er og embedsmænd i regeringerne.

Herudover er Kommissionen i gang med at forberede et projekt i Den Russiske Føderation. Dette projekt bliver et fælles foretagende mellem EU, Rusland og USA inden for rammerne af den transatlantiske dagsorden, hvorunder der tidligere er gennemført oplysningskampagner (Polen i 1998, Ukraine i 1998, Ungarn og Bulgarien i 1999-2000).